**পুলিশ কর্তৃক সন্তানের সামনে মাকে উত্ত্যক্ত করা সংক্রান্ত অভিযোগ (সুয়ো মটো ১৫/১৮)**

16 মার্চ 2018 তারিখ ‘prothomalo.com’ পত্রিকায় “সন্তানের সামনে মাকে উত্ত্যক্ত পুলিশের” শিরোনামে প্রকাশিত সংবাদের প্রতি জাতীয় মানবাধিকার কমিশনের দৃষ্টি আকর্ষিত হয়েছে। প্রকাশিত সংবাদে বলা হয়েছে যে, ধানমণ্ডি 11 নম্বর সড়কে সানিডেইল স্কুলের ফটকের সামনে সফটওয়্যার প্রকৌশলী তানিয়া আলম স্কুটিতে করে সন্তানকে স্কুলে পৌঁছাতে গিয়েছিলেন। সন্তানের সামনেই হঠাৎ এক ট্রাফিক পুলিশ তানিয়ার উদ্দেশ্যে আপত্তিকর ও আক্রমণাত্নক মন্তব্য করতে থাকেন। অভিযোগ নিয়ে ট্রাফিক ফাঁড়িতে গেলেও তিনি বিচার পাননি বলে অভিযোগ করেছেন।

প্রকাশিত সংবাদে আরো উল্লেখ করা হয় যে, অভিযুক্ত পুলিশ সদস্যের নাম সাইফুল। ওই পুলিশ সদস্য অন্য গাড়িচালকদের তাঁকে ধাক্কা দেওয়ার জন্য উসকে দিচ্ছিলেন। সাইফুল বলছিলেন, মারেন ভাই মারেন। একে তো মেয়েমানুষ, তার ওপর স্কুটি চালায়। ডেইলি দুইটি বাচ্চা নিয়া দিতে আসে। মারেন। মারলে কোনো সমস্যা নেই। আমি বলছি মারলে কোন সমস্যা নেই।” এ বিষয়ে পুলিশের সহকারী কমিশনার আকরাম হাসান তানিয়াকে জিডি না করার পরামর্শ দেন।

**ঘটনাটি সঠিক তদন্তের মাধ্যমে দোষী ব্যক্তির উপযুক্ত শাস্তি হওয়া আবশ্যক মর্মে কমিশন মনে করে। এমতাবস্থায়, অভিযোগ সংক্রান্ত বিষয়ে তদন্তপূর্বক প্রতিবেদন প্রেরণের জন্য, সচিব, জননিরাপত্তা বিভাগ-কে বলা** **হ**য়েছে এবং **আদেশের অনুলিপি মহাপুলিশ পরিদর্শক, পুলিশ হেডকোয়ার্টার্স-কে দেওয়া হ**য়েছে।